ผู้บริหาร KUN ดอดเก็บหุ้นรวม 23.99 ล้านหุ้น ดึงความเชื่อมั่น พร้อมส่งซิกผลงานปีนี้สดใส
ผู้บริหาร KUN ดอดเก็บหุ้นรวม 23.99 ล้านหุ้น ดึงความเชื่อมั่น พร้อมส่งซิกผลงานปีนี้สดใส
ผู้บริหาร KUN ดอดเก็บหุ้นรวม 23.99 ล้านหุ้น ดึงความเชื่อมั่น พร้อมส่งซิกผลงานปีนี้สดใส
23 ธ.ค. 2562

นางประวีรัตน์ เทวอักษร ประธานเจ้าหน้าที่บริหาร บริษัท วิลล่า คุณาลัย จำกัด (มหาชน) หรือ KUN เปิดเผยว่า ราคาหุ้นปรับตัวลดลงจากราคาเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) ที่ 1.10 บาทต่อหุ้น เป็นผลมาจากภาวะตลาดที่ไม่เอื้ออำนวย แต่หากพิจารณาจากพื้นฐาน และอัตราการเติบโตของธุรกิจในอนาคตแล้ว หุ้น KUN เป็นหุ้นอสังหาริมทรัพย์น้องใหม่ ที่ยังมีความคุ้มค่าและน่าลงทุน
ทั้งนี้ หลังจากที่ราคาหุ้นปรับตัวลดลง ทางกลุ่มผู้บริหาร ได้ทยอยเข้ามาซื้อหุ้น เพื่อเสริมความเชื่อมั่นให้กับกลุ่มผู้ถือหุ้น และนักลงทุนทั่วไป พร้อมทั้งขอยืนยันว่า ไม่มีกลุ่มผู้ถือหุ้นเทขายหุ้นออกมาแต่อย่างใด โดยในช่วงระหว่างวันที่ 17-19 ธันวาคม 2562 ที่ผ่านมา บริษัทฯได้รายงานการเข้าทำรายการซื้อหุ้น KUN ของทีมผู้บริหารรวม 15 รายการ คิดเป็นจำนวนรวม 23,989,000 หุ้น
ประกอบด้วย ณ วันที่ 17 ธันวาคม  นางประวีรัตน์ เทวอักษร ประธานเจ้าหน้าที่บริหาร KUN ได้ทำรายการ “ซื้อ” หุ้น KUN จำนวน 1 รายการ  รวมจำนวน 400,000 หุ้น ที่ระดับราคา 1.00 บาท และ ในวันที่ 19 ธันวาคม ได้ทำรายการซื้อหุ้นเพิ่มอีก  จำนวน 2 รายการ รวม 400,000 หุ้น ได้แก่ จำนวน 100,000 หุ้น ที่ราคา 1.04 บาท และ จำนวน 300,000 หุ้น ที่ราคา 1.05 บาท
ขณะเดียวกัน นายคุณา เทวอักษร ประธานกรรมการบริหาร KUN และเป็นกลุ่มผู้ถือหุ้นใหญ่ ได้ทำรายการ “ซื้อ” หุ้น จำนวน 2 รายการ รวมจำนวน 17.5 ล้านหุ้น ประกอบด้วย จำนวน 10 ล้านหุ้น ที่ราคา 1.10 บาทต่อหุ้น และจำนวน 7.5 ล้านหุ้น ที่ราคา1.11 บาทต่อหุ้น
ในวันเดียวกัน นายไพศาล ศังขวณิช กรรมการและกรรมการบริหาร ได้ทำรายการ “ซื้อ” หุ้น จำนวน 10 รายการ รวมจำนวน 5,689,000 ล้านหุ้น ประกอบด้วย ณ วันที่ 17 ธันวาคม ได้เข้าทำรายการซื้อหุ้น จำนวน 8 รายการ ได้แก่ จำนวน 3 ล้านหุ้น ที่ราคา 1.02 บาทต่อหุ้น  จำนวน 89,000 หุ้น ที่ราคา 0.99 บาทต่อหุ้น จำนวน 176,300หุ้น ที่ราคา 1.03 บาทต่อหุ้น จำนวน 323,700 หุ้น ที่ราคา 1.04 บาทต่อหุ้น จำนวน 200,000 หุ้น ที่ราคา1.09 บาทต่อหุ้น จำนวน 500,000 หุ้น ที่ราคา 1.08 บาทต่อหุ้น จำนวน 600,000 หุ้น ที่ราคา 1.09 บาทต่อหุ้น และจำนวน 400,000 หุ้น ที่ราคา 1.10 บาทต่อหุ้น
ต่อมาในวันที่ 18 ธันวาคม ได้ทำรายการ “ซื้อ” หุ้นเพิ่มอีก 1 รายการ จำนวน 300,000 หุ้น ที่ราคา 1.12 บาท และในวันที่ 19 ธันวาคม ได้เข้าทำรายการซื้อเพิ่มอีก 1 รายการ จำนวน 100,000 หุ้น ที่ราคา 1.04 บาท
ทั้งนี้ หากพิจารณาจากรายชื่อผู้ถือหุ้นใหญ่ ณ วันที่ 11 ธันวาคม 2562 ซึ่งประกอบด้วย 1.บริษัท คุณาวลัย จำกัด ถือหุ้นจำนวน 150,000,000 หุ้น คิดเป็นสัดส่วน 25.00%, 2.วิสต้า อินเวสเมนท์ ลิมิเต็ด ถือหุ้นจำนวน 50,000,200 หุ้น คิดเป็นสัดส่วน 8.33%, 3.นางประวีรัตน์ เทวอักษร ถือหุ้นจำนวน 38,799,800 หุ้น คิดเป็นสัดส่วน 6.47%, 4.บริษัทหลักทรัพย์ เอเชีย เวลท์ จำกัด ถือหุ้นจำนวน 29,991,500 หุ้น คิดเป็นสัดส่วน 5.00%, 5.นายคุณา เทวอักษร ถือหุ้นจำนวน 28,000,000 หุ้น คิดเป็นสัดส่วน 4.67%,
6.นางสุพิชชา สายพรชัย ถือหุ้นจำนวน 20,000,000 หุ้น คิดเป็นสัดส่วน 3.33%, 7.นายณรงค์เดช สายพรชัย ถือหุ้นจำนวน 20,000,000 หุ้น คิดเป็นสัดส่วน 3.33%, 8.นายไพศาล ศังขวณิช ถือหุ้นจำนวน 20,000,000 หุ้น คิดเป็นสัดส่วน 3.33%, 9.นางสาวสุจิรา เทวอักษร ถือหุ้นจำนวน 16,000,000 หุ้น คิดเป็นสัดส่วน 2.67% และ 10.บริษัท ดุลยา จำกัด ถือหุ้นจำนวน 12,000,000 หุ้น คิดเป็นสัดส่วน 2.00%
โดยการทยอยเก็บหุ้นของกลุ่มผู้บริหารในครั้งนี้ เป็นการสร้างความเชื่อมั่นในธุรกิจ และสร้างความมั่นใจให้กับผู้ถือหุ้น และนักลงทุน ว่าทีมผู้บริหารมีความตั้งใจที่จะนำพาบริษัทฯให้เติบโตอย่างต่อเนื่อง และไม่มีนโยบายในการเทขายหุ้นบริษัทฯแต่อย่างใด เนื่องจากเราทุกคนเชื่อมั่นในปัจจัยพื้นฐานทางธุรกิจ
ประกอบกับเราเห็นถึงโอกาสและทิศทางการเติบโตของ วิลล่า คุณาลัย ในอนาคต โดยเฉพาะแผนการขยายธุรกิจหลังจากเข้าระดมทุนในตลาดหลักทรัพย์เอ็ม เอ ไอ โดยเฉพาะแผนการต่อยอดเพื่อพัฒนาโครงการบ้านจัดสรร ภายใต้แนวคิด “สุขใจอยู่บ้านชานเมือง” เพื่อพัฒนาและขยายโครงการในทำเลอื่นๆ ตามแผนยุทธ์ศาสตร์ป่าล้อมเมือง ให้ครบ 4 ทิศ รอบกรุงเทพมหานคร (เหนือ,ใต้, ตะวันออก, ตะวันตก)
นอกจากนี้  บริษัทฯยังมีนโยบายจ่ายเงินปันผลในระดับที่ดี โดยมีนโยบายเงินปันผลไม่น้อยกว่า40% ของกำไรสุทธิจากงบการเงิน เฉพาะกิจการของบริษัทในแต่ละปี ภายหลังการหักภาษีเงินได้นิติบุคคลและการจัดสรรทุนสำรองตามกฎหมาย
ประธานเจ้าหน้าที่บริหาร กล่าวอีกว่า ในปี 2563 บริษัทฯมีเป้าหมายปิดการขาย 3 โครงการ ประกอบด้วย1.โครงการ คุณาลัย ซิมโฟนี(Kunalai Symphony), 2.โครงการ คุณาลัย บีกินส์ (Kunalai Begins)และ 3.โครงการ คุณาลัย พอลเลน(Kunalai Pollen) ซึ่งปัจจุบันมีสินค้าเหลือขายอยู่น้อยมาก
ขณะเดียวกันในปี 2563 บริษัทมีแผนเปิดขายโครงการใหม่ จำนวน 1 โครงการ มูลค่าโครงการ 1,500 ล้านบาท คือโครงการคุณาลัย จอย 2 เป็นโครงการบ้านแฝด-บ้านเดี่ยว รวมจำนวน 400 ยูนิต ตั้งอยู่ที่อำเภอบางบัวทอง จังหวัดนนทบุรี เพื่อทดแทนโครงการเดิมที่จะปิดการขาย
ส่วนแนวโน้มผลการดำเนินงานในปี 2562 นั้น เบื้องต้นมีการคาดการณ์ว่า จะมีอัตราเพิ่มขึ้นจากปีก่อน  ซึ่งเป็นผลจากการส่งมอบโครงการแนวราบ ในพื้นที่อำเภอบางบัวทอง จังหวัดนนทบุรี เป็นหลัก ซึ่งในช่วง 9 เดือนแรกที่ผ่านมา บริษัทฯมีรายได้รวม 461.09 ล้านบาท และมีกำไรสุทธิ 43.15 ล้านบาท
โดย ณ สิ้นเดือนกันยายน บริษัทฯมียอดขายรอโอน (Backlog) ในมือมูลค่ารวมกว่า 162 ล้านบาท จะทยอยรับรู้อย่างต่อเนื่องตั้งแต่ไตรมาส 4/2562 เป็นต้นไป นอกจากนี้ บริษัทฯยังมีสินค้าที่อยู่ระหว่างก่อสร้างและขาย (สต็อก)มูลค่ารวมกว่า 2,000 ล้านบาท จาก 7 โครงการในพอร์ต ซึ่งจะหนุนการรับรู้รายรายได้ในปี 2563-2564